《拟古七十首 其三十七 谢法曹惠连叙别》
明代·王世贞

微寄迫如丝，将适千里道。仳心怜友于，言饯春原草。

顾听双鸰鸣，何以泄予抱。解缆羡归潮，回膺怨层岛。

遥遥西陵浦，宛宛澄波流。飘飘惊风发，汤汤沸陵丘。

挥锋割舲楫，吹素染旌斿。八荒无岐色，七圣迷所由。

宾俦久告绝，含悰将诉谁。仰希退飞鹢，俯感触藩羝。

冥息胪故欢，端居奏新悲。悲新缠难遣，欢故杳莫追。

园林饶奇趣，往往媚居人。哲兄昔领袖，伊予并沈沦。

篇裁不孤赏，席至无只陈。华月在清圭，武夫映见珍。

予行浩未已，子处将何如。青葱东斋沼，有无长新蒲。

紫箨解修篁，文鸳弄鸣雏。从容命觞咏，倘以及睽孤。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。